N3-skietery: Tweede polisiebeampte sterfDie toneel op die N3 in Modderfontein, Gauteng Foto: @itrafficgp, Twitter ŉ Tweede polisiebeampte wat Sondag tydens ŉ skietery met misdadigers op die N3 naby Modderfontein in Gauteng gewond is, is dood, berig EWN. Die polisiebeamptes wou ŉ verdagte voertuig aftrek, toe die insittendes op hulle losgebrand het. Een beampte is op die toneel dood en twee is kritiek beseer. Een van die verdagtes is ook beseer. Die snelweg was ure lank gesluit vir die noodhelikopter wat moes land en om die ondersoekbeamptes kans te bied om die toneel te ondersoek. Verkeer in die omgewing was kilometers ver ontwrig. Superintendent Edna Mamonyane, woordvoerder van die Johannesburgse metropolisie, het gesê die motief vir die skietery is nog onbekend. Die verdagtes het in ŉ Mercedes Benz gevlug wat nie ver van die toneel af nie, verlate aangetref is. “Hulle het nog ŉ voertuig gekaap,” het sy gesê. Lees alle vorige berigte oor Modderfontein op Maroela Media.